বর্ডার পেরিয়ে অনুপ্রবেশের চেষ্টা, মাঝরাতে গুলি চালাল BSF

মালদহ: ভারত-বাংলাদেশ সীমান্তে (India-Bangladesh Border) উত্তেজনা অব্যাহত। কাঁটাতার নিয়ে দুই দেশের সীমারক্ষী জওয়ানদের মধ্যে সংঘর্ষের পর এবার বর্ডার পেরিয়ে অনুপ্রবেশের (Infiltration) চেষ্টা করল বাংলাদেশিরা। তার জেরে ফের উত্তপ্ত মালদহের (Malda) সীমান্তবর্তী এলাকা। অনুপ্রবেশের আগে বিএসএফ (BSF) সেনা জওয়ানদের হামলা চালানোর অভিযোগ উঠেছে অনুপ্রবেশের চেষ্টা চালানো বাংলাদেশিদের বিরুদ্ধে। পরিস্থিতি সামলাতে শূন্যে গুলিও চালাতে হয় বিএসএফ-কে।

সূত্রের খবর, শুক্রবার নিশুতি রাতে মালদহের ভারত-বাংলাদেশ সীমান্তের কাছে ভিড় লক্ষ করেন বিএসএফ জওয়ানরা। ভিড় দেখেই সন্দেহ জাগে তাঁদের মনে। ভিড়ের দিকে বন্দুক হাতে এগিয়ে যান দুই জওয়ান। সেখানে কুয়াশা থাকায় অতর্কিতে দুই জওয়ানকে আক্রমণ করে অনুপ্রবেশকারীরা। তাঁদের বন্দুক কেড়ে নেওয়ার চেষ্টাও করা হয় বলে অভিযোগ। কিন্তু শেষমেষ পরিস্থিতি নিয়ন্ত্রণে আনেন সীমারক্ষীরাই।

আরও পড়ুন: মেদিনীপুর মেডিক্যালে দফায় দফায় প্রতিবাদ-বিক্ষোভ বাম-কংগ্রেসের

জানা গিয়েছে, দুই জওয়ানদের হামলা চালানোর পরেই লাঠি ও বাঁশ নিয়ে তাঁদের দিকে তেড়ে আসে অনুপ্রবেশের চেষ্টা চালানো বাংলাদেশিরা। তাই উপায় না পেয়ে শূন্যে গুলি ছোড়েন বিএসএফ জওয়ানরা। গুলির শব্দ পেয়ে ভয়ে পালিয়ে যান অনুপ্রবেশকারীরা।

অনুপ্রবেশের চেষ্টা চালানো বাংলাদেশিদের ধাওয়া করেন বিএসএফ জওয়ানরা। কিন্তু কাউকেই ধরা যায়নি বলে জানা গিয়েছে। তবে তাদের ফেলে যাওয়া বেশ কিছু ধারালো অস্ত্র ও নিষিদ্ধ কাশির সিরাপের বোতল উদ্ধার হয়েছে বলে খবর। কী উদ্দেশ্যে এসব নিয়ে বাংলাদেশিরা অনুপ্রবেশের চেষ্টা চালাচ্ছিল, তা জানতে তদন্তে নেমেছে সীমারক্ষীরা।